**Οδηγίες λειτουργίας**

Από Δευτέρα, 1.6.2020, **και μέχρι την έκδοση σχετικής νέας ανακοίνωσης για κάθε δικαστήριο, ισχύει ο μέχρι σήμερα τρόπος λειτουργίας**.

**Όσον αφορά όμως στο Πρωτοδικείο** και μέχρι την έκδοση νέας ανακοίνωσης **ΣΥΣΤΗΝΕΤΑΙ** η προηγούμενη συνεννόηση με τους υπαλλήλους των αντίστοιχων γραφείων (τηλεφωνικά ή με ηλεκτρονικό ταχυδρομείο), όπως τα στοιχεία επικοινωνίας γνωστοποιούνται στο συνημμένο αρχείο. Με τον τρόπο αυτό ο κάθε δικηγόρος θα προγραμματίζει ραντεβού με τον υπάλληλο του κάθε γραφείου για την παραλαβή αντιγράφων (επικυρωμένων ή μη) αποφάσεων, προτάσεων, προσθηκών, σχετικών δικογραφίας, την κατάθεση αίτησης για χορήγηση πιστοποιητικού, την παραλαβή πιστοποιητικού, την κατάθεση δικογράφου, παραλαβή αντιγράφων κατάθεση προτάσεων και προσθηκών, εκτός αν μπορεί να εξυπηρετηθεί με ηλεκτρονική αποστολή π.χ. αίτησης και παραλαβής πιστοποιητικού. Είναι προτιμότερο, προς διευκόλυνση όλων, η παραλαβή ενός μόνο αντιγράφου από το δικόγραφο και ακολούθως η επικύρωση αντιγράφων από τον δικηγόρο εκ του εγγράφου που βρίσκεται στα χέρια του, το οποίο δεν χρήζει ούτε μεγαρόσημο ούτε επικυρώσημο.

Ο Δικηγορικός Σύλλογος, μέσω των υπαλλήλων του, δεν έχει πλέον τη δυνατότητα να λαμβάνει αιτήματα για αντίγραφα αποφάσεων, ούτε για κατάθεση δικογράφων και παραλαβή αντιγράφων αυτών. **ΠΡΟΤΕΙΝΕΤΑΙ** στους συναδέλφους, αφού προσέλθουν στο ταμείο του Συλλόγου προς έκδοση γραμματίου, αν δεν το έχουν ήδη εκδώσει ηλεκτρονικά μέσω PORTAL (το οποίο είναι προτιμότερο), να ετοιμάζουν τον φάκελο και τα αντίγραφα κατάθεσης και ακολούθως να το καταθέτουν μόνοι τους μετά από συνεννόηση στο αντίστοιχο δικαστήριο. **ΕΠΙΣΗΜΑΙΝΕΤΑΙ Η ΑΝΑΓΚΗ**για την τήρηση των αποστάσεων, την εξυπηρέτηση χωρίς είσοδο στα γραφεία, την αυτοσυγκράτηση και την υπομονή που πρέπει να επιδειχθεί καθώς πρέπει να συνηθίσουμε όλοι σε νέες συνθήκες με κανόνες, που μπορεί μεν να επιφέρουν καθυστέρηση, όμως, κρίνονται απαραίτητοι.

**Προσοχή  στην προθεσμία κατάθεσης των προσθηκών** (πλην της διαδικασίας της νέας τακτικής - 100 ημερών) που επρόκειτο να κατατεθούν εντός τριών εργασίμων ημερών από τη συζήτηση που έλαβε χώρα πριν την αναστολή ή σε ταχθείσα από τον δικαστή προθεσμία. Σύμφωνα με την τροπολογία δεν παρατείνεται η προθεσμία αυτή αλλά πρέπει να κατατεθούν, υπολογίζοντας από 1.6.2020 την προθεσμία που υπολείπεται για να συμπληρωθεί, αμέσως με την άρση της αναστολής.

Για τις λήψη ενόρκων βεβαιώσεων ενώπιον δικηγόρου θα εκδοθεί σχετική ανακοίνωση.

**Για τη δικάσιμο της Τετάρτης, 3.6.2020**, θα εκδοθεί ανακοίνωση από τη Διευθύνουσα του  Πρωτοδικείου. Σε κάθε περίπτωση **είναι δυνατή μέχρι την 12η ώρα της προηγούμενης εργάσιμης ημέρας, ήτοι 2.6.2020, η διατύπωση ή αποστολή κοινού αιτήματος αναβολής** στην ηλεκτρονική διεύθυνση των γραφείων 25 και 26 του Πρωτοδικείου με τα στοιχεία της διαδικασίας, των διαδίκων, του αριθμού πράξης κατάθεσης και των πληρεξούσιων δικηγόρων. **Όποιος πληρεξούσιος δικηγόρος ενάγοντος δεν έχει κοινοποιήσει το εισαγωγικό δικόγραφο παρακαλείται να το γνωστοποιήσει** προκειμένου να μην ληφθεί υπόψη στην οργάνωση του εκθέματος των υποθέσεων που θα συζητηθούν.

Στον σχεδιασμό της Διευθύνουσας του Πρωτοδικείου είναι η συγκέντρωση όλων των κοινών αιτημάτων αναβολής και της γνωστοποίησης της μη κοινοποίησης του εισαγωγικού δικογράφου, προκειμένου να προβεί σε κατανομή των υποθέσεων στους δικαστές και να συντάξει την Τρίτη, 2.6.2020 τα εκθέματα με τα πινάκια που θα προεκφωνηθούν από τον φυσικό δικαστή, το ακροατήριο και τη συγκεκριμένη ώρα της δικασίμου για κάθε πινάκιο, ώστε να γνωρίζουν οι διάδικοι και πληρεξούσιοι δικηγόροι αυτών και να προσέρχονται σταδιακά και πάντα μόνο τα απαραίτητα πρόσωπα. Ο Σύλλογος θα φροντίσει να αναρτηθούν τα εκθέματα στο κλειστό πεδίο μελών της ιστοσελίδας.

**Για τον πιο αποτελεσματικό επαναπροσδιορισμό, την καλύτερη οργάνωση των πινακίων και των εκθεμάτων κατά την παράταση λειτουργίας του δικαστικού έτους** 1.7.2020 έως 15.7.2020 και 1.9.2020 έως 15.9.2020, **ΠΑΡΑΚΑΛΟΥΝΤΑΙ οι δικηγόροι να αποστείλουν μήνυμα στο ηλεκτρονικό ταχυδρομείο** των αντίστοιχων αρμόδιων γραφείων, με το οποίο **να γνωστοποιούν,** από κοινού ή ξεχωριστά ως πληρεξούσιοι δικηγόροι των υποθέσεων, που ματαιώθηκαν σε οποιαδήποτε δικάσιμο κατά τη διάρκεια της αναστολής, από 13.3.2020 έως 29.5.2020, είτε **ότι δεν έχουν προβεί σε κοινοποίηση του εισαγωγικού δικογράφου**, είτε **ότι προτίθενται να ματαιώσουν ή να παραιτηθούν του δικογράφου ή του δικαιώματος**, είτε **ότι προτίθενται να συμβιβαστούν** ενώπιον της έδρας, αναφέροντας (τα στοιχεία των διαδίκων, τη διαδικασία, τον αριθμό πράξης κατάθεσης). Με τον τρόπο αυτό θα επαναπροσδιοριστούν μόνο όσες πραγματικά μπορούν να συζητηθούν κατά την παράταση της λειτουργίας του δικαστικού έτους.

**Παρακαλούνται όλοι οι πληρεξούσιοι δικηγόροι να παραλαμβάνουν τα σχετικά των δικογραφιών τους κατά τον χρόνο λήψης των αποφάσεων.** Οι υπάλληλοι του ταμείου του Συλλόγου κατά τη διάρκεια της αναστολής οργάνωσαν τα σχετικά των δικογραφιών των αποφάσεων που είχαν εκδοθεί πριν την αναστολή και τα έχουν δέσει και στοιβάξει κατ΄ όνομα δικηγόρου στον διάδρομο του Συλλόγου, τα οποία είναι επιτακτική ανάγκη να παραληφθούν το συντομότερο δυνατόν από τους πληρεξούσιους δικηγόρους.

Η Πρόεδρος του Δ.Σ.Ι.

Μαρία Κ. Νάκα

**Συνημμένα αρχεία** : υπόδειγμα αίτησης κοινής αναβολής, υπόδειγμα μη εξέτασης μάρτυρα καθώς και τα νέα στοιχεία επικοινωνίας με το Πρωτοδικείο ανά γραφείο και ανάλογα με τα πιστοποιητικά που εκδίδει.